## Pravilnik o identifikaciji i registraciji kopitara

### NN 74/2007 (18.7.2007.), Pravilnik o identifikaciji i registraciji kopitara

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

2323

Na
temelju članka 4. stavka 3. Zakona o stočarstvu (»Narodne novine« br. 70/97., 36/98., 151/03. i 132/06.) i članka 35. stavka
9. Zakona o veterinarstvu (»Narodne novine« br.
41/07.) ministar poljoprivrede, šumarstva i vodnoga gospodarstva, donosi

## PRAVILNIK

### O IDENTIFIKACIJI I REGISTRACIJI KOPITARA

Članak 1.

(Sadržaj Pravilnika)

Ovim
Pravilnikom utvrđuju se uvjeti i načini identifikacije i registracije kopitara,
sadržaj identifikacijskog dokumenta za kopitare i drugih dokumenata
namijenjenih označavanju kopitara, te načini i uvjeti izdavanja tih dokumenata.

Članak 2.

(Značenje izraza)

Izrazi
upotrijebljeni u ovom Pravilniku imaju sljedeće značenje:

1.
Kopitari su divlje i domaće životinje koje pripadaju vrstama konja (uključujući
i zebre) i magaraca ili njihovi križanci.

2.
Registrirani kopitari su uzgojno valjani kopitari koji su upisani u matične
knjige ili su prihvatljivi za upis u matične knjige.

3.
Kopitari za klanje su kopitari namijenjeni prijevozu u klaonicu u svrhu klanja,
bilo izravno, bilo preko stočnog sajma ili sabirnog centra.

4.
Registar kopitara je registar izdanih identifikacijskih dokumenata te
pripadajuće dokumentacije.

5.
Preglednik je stručno osposobljena osoba koja vrši identifikaciju i pregled
kopitara.

6.
Prijava o oždrjebljenju je dokument kojim se dostavlja podatak o oždrebljenju.

7.
Potvrda identiteta je privremeni dokument za identifikaciju kopitara.

8.
Identifikacijski dokument je trajni dokument za identifikaciju kopitara (u
daljnjem tekstu: putovnica).

9.
Uzgajivač je fizička ili pravna osoba koja je vlasnik ženskog kopitara u
trenutku rođenja potomka.

10.
Vlasnik kopitara je fizička ili pravna osoba koja posjeduje kopitara.

11.
Izdavatelj potvrde identiteta i putovnice je Hrvatski stočarski centar (u
daljnjem tekstu: izdavatelj).

12.
Uzgojna organizacija je uzgojna udruga, uzgojni savez ili središnji uzgojni
savez.

Članak 3.

(Način označavanja
kopitara)

(1)
Kopitari su označeni kada se za njih izda putovnica kod koje su ispunjeni
Odjeljci I, II, III, IV i IX iz članka 6. stavka 2. ovoga Pravilnika.

(2)
Kopitari se mogu i dodatno fizički označiti vrućim ili hlad­nim
žigom, mikročipom, tetoviranjem ili na drugi način propisan uzgojnim programom
za pasminu kojoj kopitar pripada.

(3)
Za označavanje kopitara odgovoran je vlasnik grla.

Članak 4.

(Jedinstveni životni
broj kopitara)

(1)
Jedinstveni životni broj kopitara (u daljnjem tekstu: UELN) je broj koji se
zbog identifikacije dodjeljuje svakom kopitaru.

(2)
UELN je petnaestoznamenkasti (15) neponovljivi broj koji se sastoji od pet
sljedećih brojčanih kodova:

–
međunarodni kod Republike Hrvatske (broj 191); prva tri mjesta

–
oznaka uzgojne organizacije kod koje su uzgojno valjani kopitari upisani u
matičnu knjigu te prijavljeni za registraciju, odnosno Hrvatskog stočarskog
centra ako je prijavu dostavio vlasnik grla; druga tri mjesta. Ako se
registriraju konji pasmine Engleski punokrvnjak
umjesto pripadajućeg koda upisuje se kratica CRO

–
pasminski kod koji predstavlja nacionalnu oznaku
pasmine; dva mjesta

–
broj grla iz registra kojem ono pripada; pet mjesta

–
posljednje dvije znamenke godine rođenja grla; dva mjesta.

(3)
Ako uzgojna organizacija vodi matične knjige ona izdaje matične brojeve za
pripadajuću pasminu koji predstavljaju dio UELN-a.

Članak 5.

(Putovnica)

(1)
Putovnica se izdaje za sve kopitare.

(2)
Putovnica je dokument koji prati kopitare, a koristi se za utvrđivanje njihova
identiteta zbog:

–
provedbe selekcije, praćenja rodoslovlja i reprodukcije, te drugih stručnih
poslova u uzgoju kopitara;

–
sudjelovanja na konjičkim priredbama i natjecanjima;

–
utvrđivanja slijeda kopitara u uzgoju i prometu;

–
osiguranja i kontrole zdravlja ljudi i životinja;

–
provedbe poljoprivredne politike.

(3)
Putovnica:

–
se nalazi kod vlasnika kopitara, a u trajnom je vlasništvu izdavatelja;

–
prati kopitara u prometu ili putovanju;

–
je na raspolaganju ovlaštenoj osobi zbog uzgojnog ili zdravstvenog razloga
odnosno inspekcijskog ili upravnog nadzora.

Članak 6.

(Odjeljci putovnice)

(1)
Putovnica se izdaje na hrvatskom, engleskom i francuskom jeziku, a sadrži
odjeljke koji su označeni rednim brojevima od I do XVII.

(2)
Nazivi odjeljaka su:

I.
Podaci o kopitaru (u daljnjem tekstu: Odjeljak I);

II.
Opis kopitara (u daljnjem tekstu: Odjeljak II);

III.
Provjera identiteta kopitara upisanog u identifikacijski dokument (u daljnjem
tekstu: Odjeljak III);

IV.
Podaci o vlasništvu kopitara (u daljnjem tekstu: Odjeljak IV);

V.
Influenca kopitara (u daljnjem tekstu: Odjeljak V);

VI.
Zarazne bolesti isključujući influencu kopitara (u daljnjem tekstu: Odjeljak
VI);

VII.
Laboratorijsko dijagnostičke pretrage kopitara (u daljnjem tekstu: Odjeljak
VII);

VIII.
Potvrda o zdravstvenom stanju kopitara (u daljnjem tekstu: Odjeljak VIII);

IX.
Zdravstveno liječenje kopitara (u daljnjem tekstu: Odjeljak IX);

X.
Pretraga na zabranjene farmakološke pripravke (doping kontrola) (u daljnjem
tekstu: Odjeljak X);

XI.
Upis u matičnu knjigu (u daljnjem tekstu: Odjeljak XI);

XII.
Uzgojni podaci o kopitaru (u daljnjem tekstu: Odjeljak XII);

XIII.
Podaci o natjecanju kopitara (u daljnjem tekstu: Odjeljak XIII);

XIV.
Ovjera putovanja kopitara na međunarodna natjecanja (u daljnjem tekstu:
Odjeljak XIV);

XV.
Carinske potvrde (u daljnjem tekstu: Odjeljak XV);

XVI.
Upis u registar nacionalnih sportskih organizacija (u daljnjem tekstu: Odjeljak
XVI);

XVII.
Službena zabilješka o izlučenju ili nestanku kopitara
(u daljnjem tekstu: Odjeljak XVII);

(3)
Oblik putovnice i detaljniji sadržaj pojedinih Odjeljaka iz stavka 1. ovoga
članka nalazi se u Prilogu koji je sastavni dio ovoga Pravilnika.

Članak 7.

(Upis podataka u
putovnicu)

(1)
U putovnicu se upisuju u odgovarajuće rubrike odjeljaka svi poznati podaci o
kopitaru.

(2)
Svaki upis podataka potvrđuje se potpisom i pečatom ovlaštene osobe koja je to
obavila.

(3)
Kod kopitara za klanje moraju biti popunjeni Odjeljci I, II, III, IV i IX te
drugi odjeljci ako postoje podaci za njihovo popunjavanje.

Članak 8

(Odjeljci I, II i IV)

(1)
Kod popunjavanja putovnice podatke u Odjeljcima I i
IV upisuje izdavatelj dokumenta, a u Odjeljku II preglednik.

(2)
U Odjeljku IV kod navođenja vlasništva upisuje se ime vlasnika ili njegova
zakonskog zastupnika.

(3)
Podatke o promjeni vlasništva upisuje uzgojna organizacija ili izdavatelj.

Članak 9.

(Odjeljak III)

(1)
U Odjeljku III potvrđuje se istovjetnost kopitara s upisanim podacima, te
posebice njegov opis (identitet).

(2)
Istovjetnost grla provjerava se, u svim slučajevima kada je to predviđeno
propisima koji uređuju promet kopitara te u slučaju primjene zootehničkih i veterinarskih zahvata, a naročito kod:

–
pripusta ili osjemenjivanja;

–
sudjelovanja kopitara na uzgojnim pregledima, izložbama i smotrama;

–
sudjelovanja kopitara na natjecanjima.

Članak 10.

(Odjeljci V – VIII)

Ovlašteni
veterinar potvrđuje imenom i prezimenom, potpisom i pečatom u:

–
Odjeljku V svako preventivno cijepljenje protiv influence kopitara;

–
Odjeljku VI svako preventivno cijepljenje protiv zaraznih bolesti isključujući
cijepljenja protiv influence kopitara;

–
Odjeljku VII rezultate svake laboratorijsko-dijagnostičke pretrage na bolesti
obavljene u ovlaštenom laboratoriju;

–
Odjeljku VIII valjanost zdravstvene svjedodžbe za životinju sukladno posebnim
propisima koji utvrđuju izdavanje zdravstvene svjedodžbe za kopitare.

Članak 11.

(Odjeljak IX)

(1)
Podatke u Odjeljku IX potvrđuje u dijelu I, II i III-A izdavatelj dokumenta ili
preglednik.

(2)
Pri označavanju grla vlasnik potpisuje izjavu u dijelu II Odjeljka IX da
životinja nije namijenjena za klanje te da se njezino meso neće koristiti za
ljudsku prehranu ili izjavu u dijelu III -A Odjeljka IX da je grlo namijenjeno
klanju te da će se meso koristiti za ljudsku prehranu.

(3)
U slučaju promjene vlasnika kopitara za kojeg je izdana putovnica novi vlasnik
kopitara mora potpisati novu izjavu u dijelu II ili III-A Odjeljka IX i
osigurati da upisani dio Odjeljka IX potvrdi ovlaštena osoba.

(4)
U slučaju kada je potvrđeno u dijelu III-A Odjeljka IX da je kopitar namijenjen
klanju te da će se njegovo meso koristiti za ljudsku prehranu u dijelu III-B
ovlašteni veterinar uz potpis i pečat mora pri njegovu liječenju upisati sve
lijekove koje je propisao ili one koje je pri liječenju grla sam koristio
sukladno posebnim propisima koji uređuju korištenje farmakološko aktivnih tvari
kod životinja čije meso će se koristiti za ljudsku prehranu.

Članak 12.

(Odjeljci X –XVII)

(1)
U Odjeljku X ovlašteni veterinar svojim punim imenom i prezimenom, potpisom i
pečatom potvrđuje rezultate svakog ispitivanja na zabranjene farmakološke
pripravke provedene u ovlaštenom laboratoriju.

(2)
U Odjeljku XI ovlaštena uzgojna organizacija potvrđuje upis kopitara u matičnu
knjigu.

(3)
U Odjeljku XII ovlaštena uzgojna organizacija potvrđuje rezultate performance i progenog testa
kopitara.

(4)
U Odjeljku XIII nadležna sportska organizacija potvrđuje postignute rezultate u
sportskim natjecanjima kopitara.

(5)
U Odjeljku XIV u prvom dijelu odjeljka priznata sportska organizacija potvrđuje
otvoren nastup kopitara na stranim natjecanjima, a u drugom dijelu odjeljka
izdavatelj potvrđuje trajni izvoz kopitara ovjerom eksport certifikata.

(6)
U Odjeljku XV nacionalna carinska uprava potvrđuje uvoz kopitara.

(7)
U Odjeljku XVI priznate nacionalne sportske organizacije potvrđuju upis kopitara
u registar dotične organizacije.

(8)
U Odjeljku XVII ovlaštene organizacije upisuju službenu zabilješku o klanju,
uginuću, eutanaziji ili nestanku kopitara.

Članak 13.

(Potvrda identiteta)

(1)
Potvrda identiteta izdaje se za svako novorođeno grlo i privremeni je dokument
za utvrđivanje identiteta kopitara.

(2)
Potvrda identiteta vrijedi do trenutka izdavanja putovnice.

(3)
Potvrda identiteta sadrži podatke iz Odjeljka putovnice I, II i IV iz članka 6.
stavka 2. ovoga Pravilnika.

Članak 14.

(Izdavanje potvrde
identiteta)

(1)
Potvrda identiteta izdaje se nakon zaprimanja prijave o oždrebljenju.

(2)
Ako je majka oždrebljenog grla upisana u matičnu knjigu uzgojne organizacije
uzgajivač je dužan u roku od 28 dana od dana oždrebljenja prijaviti uzgojnoj
organizaciji podatke o oždrebljenju. Uzgojna organizacija dostavlja izdavatelju
do 5. dana u mjesecu za prethodni mjesec izvješće o oždrebljenim grlima u
kojima se nalaze svi potrebni podaci za registraciju novo oždrebljenog grla
koji se koriste za ispunjavanje potvrde identiteta.

(3)
Ako majka ždrebeta nije upisana u matičnu knjigu uzgojne organizacije uzgajivač
je dužan u roku od 28 dana od oždrebljenja dostaviti prijavu o oždrebljenju
izravno izdavatelju sa svim potrebnim podacima za registraciju novo
oždrebljenog grla koji se koriste za ispunjavanje potvrde identiteta.

(4)
Nakon zaprimljenog izvješća o oždrebljenju izdavatelj u roku od 30 dana od
njegova primitka izdaje potvrdu identiteta, te je dostavlja vlasniku grla
neposredno ili putem uzgojne organizacije.

(5)
Vlasnik grla dužan je potvrdu identiteta čuvati do izdavanja putovnice, te je
dati na uvid pri utvrđivanju identiteta kopitara ili za druge službene svrhe.

Članak 15.

(Izdavanje putovnice)

(1)
Putovnica se izdaje nakon podnošenja zahtjeva za izdavanje i utvrđenog
identiteta kopitara.

(2)
Vlasnik kopitara dužan je podnijeti zahtjev za izdavanje putovnice najkasnije
do 120 dana od dana rođenja kopitara. Zahtjev za izdavanje putovnice vlasnik
dostavlja uzgojnoj organizaciji ako je grlo upisano u matične knjige uzgojne
organizacije. Uzgojna organizacija dostavlja zahtjev izdavatelju do 5. dana u
mjesecu za prethodni mjesec.

(3)
Za kopitare koji nisu upisani u matične knjige uzgojne organizacije zahtjev za
izdavanje putovnice vlasnik dostavlja izravno izdavatelju.

(4)
Preglednik će najkasnije do 180 dana od rođenja kopitara obaviti utvrđivanje
njegova identiteta te izraditi opis i dodatno ga označiti sukladno uzgojnom
programu za pasminu kojoj kopitar pripada. Opis kopitara čija se vjerodostojnost
potvrđuje vlastoručnim potpisom preglednika i pečatom upisuje se u Odjeljak II,
a provjera identiteta u Odjeljak III putovnice.

(5)
Nadopunjeni zahtjev za izdavanje putovnice uz utvrđeni identitet preglednik
dostavlja izdavatelju. Ako je grlo upisano u matične knjige uzgojna
organizacija ispunjeni zahtjev za izdavanje putovnice dostavlja izdavatelju do
5. dana u mjesecu za prethodni mjesec.

(6)
Izdavatelj izdaje putovnicu u roku od 30 dana od zaprimanja zahtjeva, te je
dostavlja vlasniku grla neposredno ili putem uzgojne organizacije.

(7)
Pri preuzimanju putovnice vlasnik kopitara daje izjavu koju odgovorna osoba
izdavatelja ili uzgojne organizacije upisuje u Odjeljak IX. Vjerodostojnost
izjave vlasnik potvrđuje vlastoručnim potpisom, a odgovorna osoba vlastoručnim
potpisom i pečatom.

(8)
Pri preuzimanju izdane putovnice vlasnik vraća izdavatelju odnosno uzgojnoj
organizaciji izdanu potvrdu identiteta kopitara za koju je izdana putovnica.
Uzgojna organizacija dostavlja preuzetu potvrdu identiteta kopitara
izdavatelju.

Članak 16.

(Preglednik)

(1)
Preglednik je zaposlenik izdavatelja ili uzgojne organizacije koji utvrđuju
identitet kopitara i podatke u potvrdi identiteta i putovnici.

(2)
Preglednik mora imati najmanje IV. stupanj stručne spreme
poljoprivrednog-stočarskog ili veterinarskog usmjerenja te završeni program
izobrazbe

(3)
Izobrazbu iz stavka 2. ovoga članka organizira izdavatelj.

Članak 17.

(Registar kopitara)

(1)
Izdavatelj vodi Registar kopitara za koje je izdana putovnica.

(2)
Registar kopitara sadrži podatke o:

–
izdanim potvrdama identiteta kopitara i putovnicama

–
izdanim duplikatima putovnica,

–
vlasnicima kopitara,

–
upisu kopitara u matične knjige,

–
stručnom nadzoru izdavatelja,

–
preglednicima,

–
osobama koje imaju pravo raspolaganja podacima iz registra izdanih putovnica.

(3)
Izdavatelj čuva sve dokumente na temelju kojih je izdana putovnica.

Članak 18.

(Promjena podataka u
putovnici)

(1)
Vlasnik kopitara je dužan u roku od sedam dana od promjene podataka u putovnici
u Odjeljcima I do IV i IX o tome obavijestiti izdavatelja odnosno uzgojnu
organizaciju ako je kopitar upisan u njezinu matičnu knjigu. Uz obavijest,
vlasnik kopitara dužan je dostaviti i putovnicu u koju će izdavatelj odnosno
uzgojna organizacija upisati sve navedene promjene.

(2)
Izmijenjenu putovnicu izdavatelj odnosno uzgojna organizacija mora dostaviti
vlasniku u roku od 60 dana od njegove obavijesti.

(3)
Uzgojna organizacija dužna je u roku od 30 dana od obavljenih izmjena u putovnici
o tome obavijestiti izdavatelja.

(4)
Promjene u putovnici koje se odnose na zdravstveno stanje kopitara unosi
ovlašteni veterinar. Sve ostale promjene unosi preglednik.

(5)
Sve promjene u putovnici potvrđuju se potpisom i pečatom.

Članak 19.

(Gubitak putovnice)

(1)
Izgubljenu ili uništenu putovnicu vlasnik kopitara mora u roku od 7 dana
prijaviti izdavatelju koji je dužan najkasnije u roku od 28 dana izdati novu
putovnicu.

(2)
Nova putovnica se izdaje s oznakom »duplikat«.

(3)
Podaci koji se prenose u duplikat putovnice kopija su odjeljaka izvorne
putovnice koju čuva izdavatelj.

(4)
Izdavatelj dostavlja za grla koja su upisana u matične knjige uzgojnoj
organizaciji obavijest o izdavanju duplikata putovnice.

(5)
Ako je kopitar uvezen vlasnik prijavljuje gubitak putovnice izdavatelju koji o
tome obavještava izdavatelja države koja ju je izdala.

Članak 20.

**(Vraćanje i arhiviranje
putovnice)**

(1)
Putovnica mora biti vraćena izdavatelju u roku od 7 dana od uginuća, eutanazije
ili nestanka kopitara, pri čemu putovnicu za kopitara koji:

–
ugine, vraća vlasnik koji u Odjeljku XVII s potpisom potvrdi vrijeme, mjesto i
uzrok uginuća;

–
je zaklan, vraća ovlaštena klaonica koja u Odjeljku XVII potvrđuje datum i
mjesto klanja;

–
je nestao ili izgubljen, vraća vlasnik kopitara obvezno s kopijom policijskog
zapisnika u roku od 7 dana od primitka zapisnika s naznakom u Odjeljku XVII da
se radi o izgubljenom odnosno nestalom kopitaru.

(2)
Izdavatelj je obvezan čuvati vraćene putovnice pet godina od dana njihova
primitka.

(3)
Ako je uginuli, eutanazirani ili nestali kopitar uvezeno grlo, vlasnik
putovnicu dotičnog grla dostavlja izdavatelju koji je prosljeđuje izdavatelju
zemlje koja ju je izdala.

Članak 21.

**(Inspekcijski nadzor)**

(1)
Inspekcijski nadzor provode nadležni stočarski i veterinarski inspektori u
okviru svojih ovlaštenja na najmanje 2 % registriranih kopitara.

(2)
Nadzor se obavlja u uzgoju, uzgojnoj organizaciji, te kod izdavatelja.

Članak 22.

(Prijelazne odredbe)

Svi
kopitari koji su rođeni prije stupanja na snagu ovoga Pravilnika bit će
identificirani i registrirani prema odredbama ovoga Pravilnika.

Članak 23.

Danom
stupanja na snagu ovoga Pravilnika prestaju važiti odredbe članaka 19. do 26.
Pravilnika o obveznom označavanju i upisu u jedinstveni registar domaćih
životinja te vođenju evidencija (»Narodne novine« broj 110/04).

Članak 24.

(Stupanje na snagu)

Ovaj
Pravilnik stupa na snagu 1. siječnja 2008. godine.

Klasa:
011-02-07-01/50

Urbroj: 525– 1– 07 -1

Zagreb,
26. lipnja 2007.

Ministar

**Petar Čobanković, v. r.**

![](dodatni/350336.gif)
![](dodatni/350337.gif)
![](dodatni/350338.gif)
![](dodatni/350339.gif)
![](dodatni/350340.gif)
![](dodatni/350341.gif)
![](dodatni/350342.gif)
![](dodatni/350343.gif)
![](dodatni/350344.gif)
![](dodatni/350345.gif)
![](dodatni/350346.gif)
![](dodatni/350347.gif)
![](dodatni/350348.gif)
![](dodatni/350349.gif)
![](dodatni/350350.gif)
![](dodatni/350351.gif)
![](dodatni/350352.gif)
![](dodatni/350353.gif)
![](dodatni/350354.gif)
![](dodatni/350355.gif)
![](dodatni/350356.gif)
![](dodatni/350357.gif)
![](dodatni/350358.gif)
![](dodatni/350359.gif)
![](dodatni/350360.gif)
![](dodatni/350361.gif)
![](dodatni/350362.gif)
![](dodatni/350363.gif)
![](>

<img src=)
![](dodatni/350367.gif)

**XVI.**
![](dodatni/350368.gif)
![](dodatni/350369.gif)
![](dodatni/350370.gif)
![](dodatni/350371.gif)

Pravilnik, NN 74/2007-2323
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)